ປະ​ຊາ​ຊົນ ອາ​ເມ​ຣິ​ກັນ ໃຫ້​ຄວາມ​ສົນ​ໃຈ​ໃນ​ບັນ​ຫາ​ເສດ​ຖະ​ກິດ ຫຼາຍກວ່າ​ໝູ່ ໃນ​ການ​ເລືອກ​ຕັ້ງ​ກາງ​ສະ​ໄໝ
ອັດ​ຕາ​ເງິນ​ເຟີ້​ ໄດ້​ເຮັດ​ໃຫ້​ລາ​ຄາ​ອາ​ຫານ, ເຄື່ອງ​ໃຊ້​ໃນ​ບ້ານ​ເພີ່ມ​ຂຶ້ນ​ຢ່າງຫຼວງ ຫຼາຍ. 
ອີກບໍ່ເຖິງ 2 ເດືອນກໍຈະຮອດການເລືອກຕັ້ງກາງສະໄໝ ຂອງ ສະຫະລັດ ແລ້ວ ບັນດານັກການເມືອງແມ່ນໄດ້ພາກັນຕໍ່ສູ້ໂຄສະນາຫາສຽງກັນຢ່າງດຸເດືອດ ແລະ ປະຊາຊົນກໍໄດ້ສະແດງຄວາມຄິດເຫັນ ມີຄວາມເປັນຫ່ວງຂອງເຂົາເຈົ້າ ກ່ຽວກັບ ສະຖານະການຢູ່ໃນປະເທດ ບັນຫາທີ່ປະຊາຊົນອາເມຣິກັນມີຄວາມເປັນຫ່ວງຫຼາຍກວ່າໝູ່ແມ່ນບັນຫາດ້ານເສດຖະກິດ, ການເຮັດແທ້ງລູກ, ສະພາບອາກາດ, ສົງຄາມ ຢູເຄຣນ ແລະ ອື່ນໆ ແມ່ຍິງລາວຄົນນຶ່ງຈາກລັດເທັກຊັສ ໄດ້ໃຫ້ຄຳເຫັນຂອງລາວ ກ່ຽວກັບ ການເລືອກຕັ້ງກາງສະໄໝຄັ້ງນີ້ວ່າ “ເອື້ອຍກຳລັງເບິ່ງນັກການເມືອງຜູ້ທີ່ໃຫ້ຄວາມສຳຄັນຕໍ່ເສດຖະກິດ ເພາະວ່າເລື່ອງການຫາຢູ່ຫາກິນແມ່ນສິ່ງທີ່ຈຳເປັນສຳລັບຄອບຄົວພວກເຮົາເນາະ ຄົນຢູ່ອາເມກາຖ້າບໍ່ມີວຽກເຮັດ, ຫາເງິນລ້ຽງຄອບຄົວບໍ່ໄດ້ແມ່ນຈະລຳບາກຫຼາຍ ສຳລັບເລື່ອງການແທ້ງລູກມັນກໍສຳຄັນຄືກັນ ມັນເປັນການໃຫ້ສິດແກ່ແມ່ຍິງເຮົາ ແມ່ຍິງທຸກຄົນຕ້ອງມີສິດເຮັດສິ່ງທີ່ເຂົາເຈົ້າຢາກເຮັດ ຖ້າວ່າມັນຖືກກົດໝາຍ, ເລື່ອງນີ້ຜູ້ຊາຍຈຳນວນຫຼາຍແມ່ນຍັງບໍ່ເຂົ້າໃຈວ່າມັນສຳຄັນຫຼາຍຊ່ຳໃດ ” ອັດຕາເງິນເຟີ້ ໄດ້ເຮັດໃຫ້ລາຄາອາຫານ, ເຄື່ອງໃຊ້ໃນບ້ານເພີ່ມຂຶ້ນຢ່າງຫຼວງ ຫຼາຍ ແຕ່ຄ່າທີ່ພັກອາໄສເຊັ່ນອາພາດເມັ້ນແມ່ນຍັງສູງຢູ່, ປະຊາຊົນຈຳນວນນຶ່ງແມ່ນໄດ້ອອກຈາກບ້ານພັກສ່ວນຕົວ ແລະ ຍ້າຍໄປຢູ່ກັບເພື່ອນຮ່ວມຫ້ອງ ລາຄາອາພາດເມັ້ນຫ້ອງນຶ່ງໃນນະຄອນນິວຢອກ ຕອນນີ້ແມ່ນປະມານ 5,000 ໂດລາຕໍ່ເດືອນ